करीब सवा 1 हुए होंगे कि अचानक कमरा महकने लगा। ऐसी खुशबू आने लगी जैसे किसी ने पॉन्ड्स का पाउडर छिड़कर दिया हो। मैं उठा कि यार कहां से खुशबू आ रही है। मेरे पास तो ऐसी खुशबू वाला कोई पाउडर या परफ्यूम नहीं था। सोचा कि शायद किसी ने अपने घर में लगाया होगा। हवा से खुशबू बह आई होगी। मगर खुशबू बहुत तेज होने लगी तो बड़ी इरिटेशन हुई। मैंने सोचा कि बाहर जाकर खिड़की खोल लूं ताकि साफ हवा आए। मैं अंदर वाले कमरे से जैसे ही बाहर वाले कमरे मे गया, वहां वैसे खुशबू नहीं थी। मैं फिर अंदर वाले कमरे में गया तो वहां पर वह खुशबू थी। यकीन मानिए, अभी तक मेरे मन में भूतप्रेत वाली या कोई डरावनी बात नहीं आई थी। और मै भूत-प्रेत पर यकीन भी नहीं करता था। तो लाइट ऑन करके इधर-उधर देखने लगा कि कोई शीशी वगैरह तो नहीं गिर गई। काफी तलाशने के बाद कुछ नहीं मिला तो मैं सो गया।